Москва къикIа дохутырхэр сабийхэм йоплъ
Бакулевым и цIэр зезыхьэ, Гулъынтхуэ хирургиемкIэ щIэныгъэ центрым и дохутыр гупым, профессор Шаталов Константин я пашэу, Республикэ сабий клиникэ сымаджэщым я узыншагъэр къыщапщытэнущ сабий 284-м. КъБР-м Узыншагъэр хъумэнымкIэ и министерствэм республикэм и район псоми щыщу апхуэдэ кIэлъыплъыныгъэ хуэныкъуэхэм а Iэмалыр яритынущ.
А сабийхэм гу уз яIэу къызэралъхуар иджы япэу къахутауэ аращ, Москва къикIа IэщIагъэлIхэм къыхахынущ операцэ щIын, зи узыфэр иджыри къапщытэжын хуейхэр. Абы иужькIэ КъБР-м Узыншагъэр хъумэнымкIэ и министерствэм сабийхэм я узыншагъэр ирагъэфIэкIуэжыну федеральнэ центрым квотэкIэ ягъэкIуэнущ. Нэгъабэ центрым ягъэкIуащ сабий 90, мы илъэсым и пэщIэдзэм — 17.
Бакулевым и цIэр зезыхьэ щIэныгъэ центрым и дохутырхэр Къэбэрдей-Балъкъэрым илъэси 10 хъуауэ къокIуэ, а зэманым къриубыдэу сабий 2000-м щIигъум я узыншагъэр къапщытащ, 400-м нэблагъэ я центрым операцэ щащIащ.
Профессор Шаталов Константин къыхегъэщ гу узыфэр пасэу къэхутэнымкIэ икIи гъэхъужынымкIэ иджырей медицинэм Iэмал хъарзынэхэр зэриIэр, абы и ужькIи сабийр гъащIэм тэмэму зэрыхэзэгъэжыр.
КъБР-м Узыншагъэр хъумэнымкIэ и министерствэм и пресс-IуэхущIапIэ.
